CPN ตั้งงบลงทุนปี 60 ราว 1.5 หมื่นลบ. ลุยพัฒนาศูนย์การค้า
CPN ตั้งงบลงทุนปี 60 ราว 1.5 หมื่นลบ. ใช้พัฒนาศูนย์การค้าใหม่-ปรับปรุงศูนย์เดิม
10 พ.ย. 2559

นางสาววัลยา จิราธิวัฒน์ รองกรรมการผู้จัดการใหญ่อาวุโส บริษัท เซ็นทรัลพัฒนา จำกัด (มหาชน) หรือ CPN เปิดเผยว่า ในปี 60 บริษัทตั้งงบลงทุนประมาณ 1-1.5 หมื่นล้านบาทใกล้เคียงงบลงทุนปีนี้ใช้สำหรับลงทุนศูนย์การค้าใหม่ และปรับปรุงศูนย์การค้าเดิม ได้แก่ สาขาพระราม 3 เซ็นทรัลเวิลด์ เป็นต้น  โดยในปีหน้า CPN จะเปิดตัวศูนย์การค้าใหม่ ได้แก่ สาขานครราชสีมา สาขามหาชัย และ สาขาภูเก็ต
สำหรับในช่วงไตรมาส 4/59 คาดว่ารายได้บริษัทจะไม่ได้รับผลกระทบจากสถานการณ์ในประเทศ และจะมีการเปิดศูนย์การค้าใหม่ คือ เซ็นทรัลมารีน่า พัทยา ในวันที่ 19 ธ.ค.นี้ และคาดว่าทั้งปี 59 CPN จะมีรายได้ตามเป้าหมาย  ซึ่งในช่วงถวายความอาลัยต่อพระบาทสมเด็จพระปรมินทรมหาภูมิพลอดุลยเดชฯ ก็ยังมีประชาชนเข้ามาใช้บริการห้างสรรพสินค้าในเครือ โดยส่วนใหญ่มาหาซื้อเสื้อผ้าสีดำเพื่อไว้ทุกข์ และขณะนี้ก็กลับมาเป็นปกติ รายได้จึงไม่ได้รับผลกระทบ โดยทางห้างปรับการจัดกิจกรรมให้สอดคล้องกับเหตุการณ์ มีการถวายความอาลัย จัดนิทรรศการพระราชกรณียกิจของรัชกาลที่ 9 
ส่วนการจัดงานเคาน์ดาวน์ในช่วงปีใหม่ในปีนี้ก็จะยังคงจัดขึ้นอย่างต่อเนื่องเหมือนทุกปีที่ศูนย์การค้าเซ็นทรัลเวิลด์ แต่อาจจะปรับรูปแบบใหม่ที่ไม่ได้เน้นรูปแบบบันเทิง
“จากที่คุยกับสมาชิกสมาคมศูนย์การค้าไทย ก็ยังมีคนเข้าห้างไม่ได้ลด คนยังเดินตามห้าง มาซื้อเสื้อผ้ามากขึ้น การรับประทานอาหารกลับมาเหมือนเดิม” นางสาววัลยากล่าว 